ai4bharat/Pralekha huggingface dataset:
पंतप्रधान कार्यालय
कोलकाता येथे कोलकाता पोर्ट ट्रस्टच्या 150 व्या वर्धापनदिन कार्यक्रमाला पंतप्रधान उपस्थित, रवींद्र सेतूच्या प्रकाश आणि ध्वनी शो चा केला शुभारंभ
नवी दिल्ली, 11 जानेवारी 2020
कोलकाता येथे कोलकाता पोर्ट ट्रस्टच्या 150 व्या वर्धापनदिन कार्यक्रमाला पंतप्रधान नरेंद्र मोदी आज उपस्थित होते. यावेळी त्यांनी कोलकाता मधील रवींद्र सेतू  च्या प्रकाश आणि ध्वनी शो चा शुभारंभ केला. त्यांनी सांस्कृतिक कार्यक्रम देखील पाहिले.
या कार्यक्रमाला पश्चिम बंगालचे राज्यपाल जगदीप धनकड, मुख्यमंत्री ममता बनर्जी यांच्यासह अनेक मान्यवर उपस्थित होते.
रवींद्र सेतूवर कमी ऊर्जेचा वापर असलेल्या विविध रंगाच्या 650 एलईडी दिव्यांची रोषणाई करण्यात आली असून संगीताच्या तालावर या दिव्यांची झळाळी उठून दिसते. ही प्रकाश योजना या पुलाला अनोखे वारसा रूप देईल. तसेच अनेक देशी आणि परदेशी पर्यटकांना आकर्षित करेल.
रवींद्र सेतु 1943 मध्ये बांधण्यात आला. गेल्या वर्षी या पुलाची 75 वर्षे साजरी करण्यात आली. हा पूल अभियांत्रिकीतील अद्भूत आश्चर्य मानले जाते. कारण या पुलाला जोडण्यासाठी नट आणि बोल्टचा वापर केलेला नाही. याच्या बांधकामात 26 हजार 500 टन स्टीलचा वापर करण्यात आला.यापैकी 23 हजार टन स्टील उच्च श्रेणीतील होते.
D.Wankhede/S.Kane/P.Malandkar
(Visitor Counter : 100
मंत्रिमंडळ
रशियात मॉस्को येथे इस्रोचे तंत्रज्ञान संवाद केंद्र स्थापन करण्याच्या प्रस्तावाला केंद्रीय मंत्रिमंडळाची मंजुरी
नवी दिल्ली, 31 जुलै 2019
रशियात मॉस्को येथे इस्रो म्हणजेच भारतीय अवकाश संशोधन केंद्राचे संवाद केंद्र सुरु करण्याच्या प्रस्तावाला पंतप्रधान नरेंद्र मोदी यांच्या अध्यक्षतेखालील मंत्रिमंडळाच्या बैठकीत मंजुरी देण्यात आली.
या केंद्रासाठी दरवर्षी दीड कोटी रुपयांचा खर्च अपेक्षित आहे. या संवाद केंद्रामुळे इस्रोच्या विविध कार्यक्रमांच्या वेळी रशिया तसेच रशियाच्या आसपासच्या देशांशी तंत्रज्ञानाच्या आधारे उत्तम संवाद साधता येईल. या केंद्रात असलेला संवाद अधिकारी इस्रोनेच नियुक्त केलेला असेल तसेच त्याला इस्रोकडून सर्व संशोधनाची तंत्रज्ञानविषयक माहिती दिली जाईल. हा संवाद अधिकारी विविध देशातले संशोधक, सरकारी संस्था आणि उद्योग क्षेत्राशी समन्वय साधेल तसेच या केंद्रांमुळे अवकाश तंत्रज्ञान क्षेत्रातल्या द्विपक्षीय कार्यक्रमात सहकार्य वाढवणे शक्य होईल. हा विभाग इस्रोच्या वतीने विविध देशांशी संवाद साधेल.
लाभ:-
या केंद्रामुळे इस्रोला रशिया आणि आसपासच्या देशातल्या अवकाश संस्था तसेच उद्योगांशी समन्वय साधून एकत्र मोहिमा आखणे शक्य होईल.
इस्रोच्या आगामी गगनयान मोहिमेसाठी काही महत्वाच्या तंत्रज्ञानाची आणि सुविधांची भारताला गरज आहे. या विभागामुळे अवकाश क्षेत्रातल्या परदेशी संस्थांकडून ही मदत भारताला मिळू शकेल. 15 ऑगस्ट 2022 रोजी भारताचे गगनयान हे पहिले मानव असलेले यान अवकाशात झेपावणार आहे. या महत्वाकांक्षी प्रकल्पासाठी भारताला रशियाची मदत घेणे सोपे जावे या दृष्टीने या विभागाची नियुक्ती करण्यात आली आहे.
अंमलबजावणी विषयक धोरण :-
या संवाद केंद्रात असलेल्या अधिकाऱ्याची निवड इस्रोचे शास्त्रज्ञ करतील. या पदाला मंजुरी मिळाल्यानंतर सहा महिन्यांच्या आत ही नियुक्ती होणे अपेक्षित आहे.
परिणाम:-
अशा संवाद केंद्रातल्या अधिकाऱ्यांमार्फत संबंधित देशांमधले संशोधक, सरकारी संस्था आणि उद्योग क्षेत्राशी संशोधन आणि तंत्रज्ञानाच्या बाबतीत वेळोवेळी होणाऱ्या घडामोडींची अद्ययावत माहिती घेता येते तसेच इस्रोच्या विविध देशांसोबत होणाऱ्या द्विपक्षीय मोहिमांमध्येही या विभागांचे सहकार्य मिळू शकते. इस्रोची अमेरिकेत वॉशिंग्टन तर फ्रान्समधे पॅरिस येथेही अशी संवाद केंद्रे आहेत.
B.Gokhale/R.Aghor/P.Malandkar
(Visitor Counter : 222
आयुष मंत्रालय
आंतरराष्ट्रीय योग दिन 2022 उद्या साजरा केला जाणार, कर्नाटकमधील मैसुरू येथे मुख्य कार्यक्रमाचे आयोजन
पंतप्रधानांसह 15,000 हून अधिक सहभागी मैसुरू पॅलेसमध्ये योगासने करणार
100 दिवसांच्या मोहिमेद्वारे निर्माण झालेला उत्साह आणि उत्कंठा यामुळे आंतरराष्ट्रीय योग दिन 2022 मध्ये विक्रमी सहभाग नोंदला जाणार-सर्बानंद सोनोवाल
नवी दिल्ली, 20 जून 2022
मैसुरूच्या मैसुरू पॅलेस येथे 8 व्या आंतरराष्ट्रीय योग दिन  2022 च्या मुख्य कार्यक्रमासाठी आयुष मंत्रालय आणि कर्नाटक सरकार सज्ज झाले आहेत. यंदाच्या आंतरराष्ट्रीय योग दिनाची संकल्पना ‘मानवतेसाठी योग’ अशी आहे. 21 जून 2022 रोजी म्हैसूर, कर्नाटक येथे पंतप्रधानांबरोबर 15,000 हून अधिक सहभागी योगसाधना करतील आणि भारतात आणि जगभरात यानिमित्त आयोजित विविध कार्यक्रमांमध्ये कोट्यवधी लोक सहभागी होतील अशी अपेक्षा आहे.
कर्नाटकचे राज्यपाल थावरचंद गेहलोत, कर्नाटकचे मुख्यमंत्री बसवराज एस बोम्मई, केंद्रीय आयुष, बंदरे, नौवहन आणि जलमार्ग मंत्री सर्बानंद सोनोवाल आणि आयुष मंत्रालय आणि कर्नाटक सरकारचे अधिकारी आणि इतर मान्यवर देखील मैसुरू इथे होणाऱ्या मुख्य कार्यक्रमात योगसाधना करणार आहेत.
आंतरराष्ट्रीय योग दिन 2022 ची तयारी आणि मुख्य कार्यक्रमाविषयी, केंद्रीय आयुष, बंदरे, नौवहन आणि जलमार्ग मंत्री सर्बानंद सोनोवाल म्हणाले की, “महामारीच्या दोन वर्षानंतर आपण आता प्रत्यक्ष स्वरूपात आंतरराष्ट्रीय योग दिन साजरा करणार आहोत. 100 दिवस, 100 संघटना , 100 शहरांमध्ये राबवलेल्या मोहिमेतून निर्माण झालेला उत्साह आणि उत्कंठा यामुळे केवळ भारतातच नव्हे तर जगभरात विक्रमी संख्येने लोक सहभागी होतील. आपण सर्वांनी हे लक्षात घेतले पाहिजे की हे पंतप्रधान नरेंद्र मोदीजी यांच्या अनुकरणीय आणि निरंतर प्रयत्नांमुळे आंतरराष्ट्रीय योग दिन आणि योगशास्त्राला जगभरात मान्यता मिळाली आहे.”
या वर्षीच्या आंतरराष्ट्रीय योग दिन 2022 अंतर्गत अनेक कार्यक्रम प्रथमच आयोजित करण्यात येत असून त्यामध्ये 'गार्डियन रिंग', भारतातील विशेष महत्त्वाच्या 75 स्थानांवर विविध केंद्रीय कॅबिनेट मंत्र्यांची योग प्रात्यक्षिके आणि म्हैसुरू येथील दसरा मैदान, येथे एक विशेष डिजिटल आणि स्थिर असे प्रदर्शन यांचा समावेश आहे.
गार्डियन रिंग या कार्यक्रमात, सूर्योदयासोबत 16 वेगवेगळ्या टाईम झोनमध्ये नागरिक योगाभ्यासाची प्रात्यक्षिके करत असताना ती थेट प्रक्षेपित केली जातील. पूर्वेकडील फिजीपासून सुरुवात करत हळूहळू पश्चिमेकडे सरकत सॅन फ्रान्सिस्कोमध्ये या उपक्रमाची समाप्ती होईल. याचे प्रक्षेपण डीडी इंडियावर पहाटे 3 वाजल्यापासून ते रात्री 10 पर्यंत  थेट प्रसारित केले जाईल.
भारतातील 75 सुप्रतिष्ठित स्थळांवर स्वातंत्र्याच्या अमृत महोत्सवाचा एक भाग म्हणून, ही योग प्रात्यक्षिके आणि सोहळे साजरे होणार आहेत.भारत सरकारचे केंद्रीय मंत्री तसेच राज्य मंत्री विविध 75 ठिकाणी आयोजित करण्यात येणाऱ्या योग प्रात्यक्षिकांमध्ये भाग घेत आहेत.
डिजिटल योग प्रदर्शनात आधुनिक तंत्रज्ञानाच्या सहाय्याने योगाचा इतिहास आणि महत्त्व विशद करण्यासाठी व्हर्च्युअल रिॲलिटी  सारखे प्रदर्शन दाखविण्यात येईल. या प्रदर्शनामध्ये कर्नाटक सरकार आणि भारत सरकारच्या आयुष मंत्रालयाच्या अखत्यारीत येणाऱ्या विविध योग संस्थांचे 146 स्टॉल्स आहेत.
जगभरातील 25 कोटी लोक आंतरराष्ट्रीय योग दिन 2022 या सोहळ्यात सहभागी होतील अशी अपेक्षा आहे.
S.Patil/S.Kane/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 108
वाणिज्य आणि उदयोग मंत्रालय
वाणिज्य आणि उद्योग मंत्रालयाच्या 1000 कोटी रुपयांच्या प्रकल्पांचे सुरेश प्रभू यांच्या हस्ते राष्ट्रार्पण
नवी दिल्ली, 22 फेब्रुवारी 2019
वाणिज्य आणि उद्योग मंत्रालयाच्या 1000 कोटी रुपयांच्या प्रकल्पांचे वाणिज्य आणि उद्योग मंत्री सुरेश प्रभू यांनी आज नवी दिल्लीत व्हिडिओ कॉन्फरन्सिंगद्वारे हे उद्घाटन केले.
प्रभू यांनी उडपी  इथल्या सामायिक सुविधा केंद्राचे उद्घाटन केले, तर कोइम्बतूर  इथे सामायिक सुविधा केंद्रासाठी पायाभरणी केली.
कोटा  आणि रायबरेली  इथल्या मसाला पार्कचे उद्घाटन केले. जोरहाट  आणि भोपाळ  इथे नॅशनल इन्स्टिट्यूट ऑफ डिझाइनच्या कॅम्पसचे उद्घाटन केले. कोलकाता  आणि दिल्लीजवळच्या मैदानगढी इथे आयआयएफटी कॅम्पसचे तर बनूर  इथे फूटवेअर डिझाइन ॲण्ड डेव्हलपमेंट इन्स्टिट्यूटचे प्रभू यांनी उद्घाटन केले.
N. Sapre/S.Kakade/D. Rane
(Visitor Counter : 129
खाण मंत्रालय
आर्थिक वर्ष 22 मध्ये भारताची एक लाख कोटी रुपये किमतीच्या 13.5 दशलक्ष टन तयार पोलादाची निर्यात; पोलाद राज्यमंत्री फग्गनसिंग कुलस्ते यांची माहिती
भारतीय पोलादाचा वापर आर्थिक वर्ष 22 मध्ये 11.5% ने वाढून 106 दशलक्ष टन झाला
नवी दिल्ली, 26 एप्रिल 2022
पोलाद आणि ग्रामीण विकास राज्यमंत्री फग्गनसिंग कुलस्ते यांनी आज नवी दिल्लीत एका परिषदेत सांगितले की, देशाने एक लाख कोटी रुपयांचे 13.5 दशलक्ष टन तयार पोलाद निर्यात केले आणि सुमारे 46,000 कोटी रुपयांचे पोलाद आयात केले. पोलाद क्षेत्राच्या प्रभावी कामगिरीने भारतातून 420 अब्ज अमेरिकी डॉलर किमतीच्या व्यापारी मालाच्या निर्यातीच्या आत्तापर्यंतच्या विक्रमात योगदान दिले. मेटॅलॉजिक पीएमएसद्वारे आयोजित पोलाद आणि अभियांत्रिकी निर्यात या विषयावरील परिषदेत पोलाद राज्यमंत्री कुलस्ते म्हणाले की, कोविड-19 मुळे उद्भवलेल्या आव्हानांना न जुमानता, आंतरराष्ट्रीय व्यापार तसेच देशांतर्गत पोलाद उत्पादन आणि वापर या दोन्ही बाबतीत पोलाद क्षेत्राच्या विक्रमी कामगिरीची नोंद घेणे औत्सुक्याचे आहे.
भारताचा सुमारे 106 दशलक्ष टन पोलादाचा आत्तापर्यंतचा उच्च वापर आणि 120 दशलक्ष टन उत्पादन हे केवळ या क्षेत्राची लवचिकता दर्शवत नाही तर भारतातील पोलाद उद्योजकांचे अनुकरणीय धैर्य आणि दृढनिश्चय देखील दर्शवतात, असे राज्यमंत्री म्हणाले.
पोलाद उत्पादकांनी अर्ध-तयार पोलादाऐवजी मूल्यवर्धित उत्पादनांच्या निर्यातीवर भर देण्याची सावधगिरी बाळगावी कारण देशातील पोलाद उत्पादन आणि निर्यात याचा थेट परिणाम देशाच्या अर्थव्यवस्थेच्या वाढीवर तसेच रोजगारावर होतो असे पोलाद राज्यमंत्र्यांनी सांगितले.S.Kakade/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 82
पोलाद मंत्रालय
उत्पादन संलग्न प्रोत्साहन योजनेअंतर्गत विशिष्ट पोलादाचा समावेश
नवी दिल्ली, 10 फेब्रुवारी 2021
पोलाद क्षेत्रात भांडवल गुंतवणूक आकर्षित करून रोजगार निर्मिती आणि अद्ययावत तंत्रज्ञानाला प्रोत्साहन देण्यासाठी देशात विशिष्ट पोलाद उत्पादनाला प्रोत्साहन देण्यासाठी पुढील पाच वर्षात 6322 कोटी रुपयांच्या खर्चासह उत्पादन संलग्न प्रोत्साहन  योजनेअंतर्गत 'विशिष्ट पोलाद; च्या समावेशाला सरकारने मंजुरी दिली आहे. यामुळे देशांतर्गत मागणी पूर्ण करण्यासाठी देशाला आत्मनिर्भर बनवून देशात 'विशिष्ट पोलाद'ची उपलब्धता सुधारण्यास मदत होईल. अनियंत्रित खुल्या बाजारपेठेt, पोलादाची किंमत बाजारातील मागणी आणि पुरवठा, कच्च्या मालाच्या किंमतीतील कल यानुसार ठरते आणि जागतिक पोलाद व्यापाराच्या परिस्थितीचाही त्यावर प्रभाव पडतो.
केंद्रीय पोलाद मंत्री धर्मेंद्र प्रधान यांनी आज राज्यसभेत लेखी उत्तरात ही माहिती दिली.Jaydevi PS/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 88
भारतीय स्पर्धा आयोग
सीसीआयने सीए क्लोव्हर इंटरमीडिएट II इनव्हेस्टमेंट्स  द्वारे पीरामल फार्मा लिमिटेड  च्या जारी केलेल्या आणि देय समभाग भांडवलाच्या 20% संपादनासह प्रस्तावित संयोजनास मान्यता दिली
नवी दिल्ली, 12 सप्टेंबर 2020
भारतीय स्पर्धा आयोगाने  सीए क्लोव्हर इंटरमीडिएट II इनव्हेस्टमेंट्स  द्वारे पीरामल फार्मा लिमिटेड  च्या जारी केलेल्या आणि देय समभाग भांडवलाच्या 20% संपादनासह प्रस्तावित संयोजनास मान्यता दिली आहे.
प्रस्तावित संयोजन  पीरामल एंटरप्राइजेज लिमिटेड  द्वारा जागतिक औषधनिर्माण व्यवसाय  पीएलईच्या संपूर्ण मालकीच्या सहाय्यक कंपनी, अर्थात फार्मा कंपनीच्या हस्तांतरणाशी, त्यानंतर,  क्युरी  द्वारा फार्मा कंपनीच्या जारी केलेल्या आणि देय समभाग भांडवलाच्या 20% अधिग्रहणाशी संबंधित आहे
क्युरी हे कार्लाइल ग्रुप च्या सहयोगी संस्थांनी सल्लामसलत केलेल्या गुंतवणूक निधीद्वारे नियंत्रित आणि स्वामित्व असलेले विशेष प्रयोजन कंपनी आहे.
कार्लाइल ग्रुप हा एक वैश्विक पर्यायी मालमत्ता व्यवस्थापक आहे, जो चार गुंतवणूकीच्या शाखांमध्ये जागतिक स्तरावर गुंतवणूक करणाऱ्या निधीचे व्यवस्थापन करतो:  कॉर्पोरेट प्रायव्हेट इक्विटी ,  स्थावर मालमत्ता [रिअल इस्टेट्स]  ,  ग्लोबल क्रेडिट  आणि  समाधान .
फार्मा कंपनी ही पीईएलची संपूर्ण मालकीची संस्था आहे जी प्रस्तावित संयोजनाचा भाग म्हणून पीईएलचा हस्तांतरित व्यवसाय ठेवेल आणि कॉन्ट्रॅक्ट डेव्हलपमेंट अँड मॅन्युफॅक्चरिंग ऑर्गनायझेशन , कॉम्प्लेक्स हॉस्पिटल जेनरिक्स , आणि कस्टमर हेल्थकेअर विभाग  विभाग तसेच पीईएलच्या काही संस्थांमध्ये इक्विटी व्याज यांचा समावेश असलेला पीईएलचा औषधनिर्माण व्यवसाय संपादन करेल.
S.Tupe/S.Mhatre/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 145
भारतीय निवडणूक आयोग
मालदीव्जमध्ये अध्यक्षीय निवडणूक 2023 चे निरीक्षक म्हणून काम पाहण्यासाठी भारताचे निवडणूक आयुक्त अरुण गोयल यांची या देशाला भेट
नवी दिल्ली, 11 सप्टेंबर 2023
मालदीव्जच्या निवडणूक आयोगाच्या निमंत्रणावरून भारताचे निवडणूक आयुक्त तीन सदस्यांच्या शिष्टमंडळाचे मालदीव्जच्या अध्यक्षीय निवडणूक 2023 चे निरीक्षक म्हणून नेतृत्व करत आहेत. या निवडणुकीची पहिली फेरी 9 सप्टेंबर 2023 रोजी झाली. यासाठी 8 उमेदवार निवडणुकीच्या रिंगणात आहेत. मालदीव्जच्या 2008च्या राज्यघटनेनुसार निवडणूक कायदा, 2008, अध्यक्षीय निवडणूक कायदा, 2008 आणि अध्यक्षीय निवडणूक नियम आणि नियमन 2008 अन्वये ही निवडणूक घेण्यात आली.
मालदीव्जच्या निवडणूक कायद्या अंतर्गत पाच वर्षांसाठी अध्यक्षांची निवड थेट लोकांकडून सार्वत्रिक आणि गुप्त मतदान पद्धतीने केली जाते. अध्यक्षांच्या निवडणुकीसाठी फर्स्ट पास्ट द पोस्ट पद्धतीच्या मतदान प्रणालीचा अवलंब केला जातो. उमेदवाराला निवडणुकीत विजयी होण्यासाठी एका किवा त्यापेक्षा जास्त फेऱ्यांमध्ये एकूण मतांच्या किमान 50 % मते प्राप्त करणे गरजेचे असते. मालदीव्जच्या निवडणूक आयोगामध्ये अध्यक्ष, उपाध्यक्ष आणि तीन इतर आयुक्तांचा समावेश आहे. अध्यक्षीय निवडणुकीसाठी 2,82,395 पात्र मतदार आहेत. यासाठी 574 मतपेट्या आहेत आणि प्रत्येक मतपेटीमध्ये कमाल 850 मतदारांची नोंद आहे. यापैकी 8 मतपेट्या परदेशात राहणाऱ्या मालदीव्जच्या नागरिकांसाठी आहेत.
अरुण गोयल यांच्या अध्यक्षतेखालील शिष्टमंडळात निवडणूक उपायुक्त अजय भडू आणि प्रधान सचिव प्रमोद कुमार शर्मा यांचा समावेश आहे आणि या शिष्टमंडळाने माले आणि हुलहुमाले येथील 22 पोलिंग बूथना भेट दिली आणि निवडणूक प्रक्रियेचे, या प्रणालीचे आणि मतदार नोंदणी आणि ओळख पटवण्याच्या, मतदानासाठी बूथच्या व्यवस्थेसह इतर प्रक्रियांचे निरीक्षण केले आणि मालदीव्जच्या निवडणूक आयोगाने हाती घेतलेल्या उपक्रमांची नोंद घेतली. इतर देशांमधील आंतरराष्ट्रीय निरीक्षक आणि संघटनां देखील निवडणूक निरीक्षण कार्यक्रमात सहभागी झाल्या.
या निवडणुकीची मतमोजणी त्याच दिवशी म्हणजे 9 सप्टेंबर 2023 रोजी झाली आणि यातील निकालानुसार कोणत्याही उमेदवाराला 50 टक्क्यांपेक्षा जास्त मते मिळवता आली नाहीत. त्यांच्या निवडणूक नियमांनुसार 30 सप्टेंबर 2023 रोजी या निवडणुकीची दुसरी फेरी होणार आहे आणि या फेरीत केवळ दोनच उमेदवार असतील ज्यांना पहिल्या फेरीत सर्वात जास्त मते मिळाली आहेत.G.Chippalkatti/S.Patil/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 68
रसायन आणि खते मंत्रालय
सीआयपीइटीचे सेन्ट्रल इन्स्टिट्यूट ऑफ पेट्रोकेमिकल्स इंजिनयरींग अँड टेक्नॉलॉजी असे नवे नामकरण
पेट्रोकेमिकल क्षेत्राच्या सर्वंकष विकासाला पूर्ण वाहून घेऊ शकेल एवढी CIPETची तयारी आहे
नवी दिल्ली, 28 मे 2020
रसायने आणि खते मंत्रालयांतर्गत नामवंत राष्ट्रीय संस्था सेंट्रल इन्स्टिट्युट ऑफ प्लॅस्टिक्स इंजिनयरिंग अँड टेक्नॉलॉजी  या केंद्रिय संस्थेचे नामकरण सेन्ट्रल इन्स्टिट्यूट ऑफ पेट्रोकेमिकल्स इंजिनयरींग अँड टेक्नॉलॉजी , असे करण्यात आले आहे.
या नवीन नावाची नोंदणी तामिळनाडू सहकारी संस्था नोंदणी कायदा-1975 या अंतर्गत करण्यात आली आहे. 
आता CIPET ही संस्था शिक्षण, कौशल्य, तांत्रिक सहाय्य आणि संशोधन हे सर्व केंद्रस्थानी ठेवत पेट्रोकेमिकल्स क्षेत्राचा सर्वंकष विकास करू शकते. असे खते आणि रसायन मंत्री डी व्ही सदानंद गौडा म्हणाले .
प्लॅस्टीक व्यवसायक्षेत्राला चालना देण्याच्या प्रमुख उद्दिष्ट्याने शिक्षण व संशोधनात संयुक्त कार्यक्रमाद्वारे बदल CIPET ने केले. प्लॅस्टीकवर नवनवीन संशोधन करुन त्याला संसाधन कार्यक्षम आणि विक्रीयोग्य बनवणाऱ्या अनेक व्यावसाय़िकांशी संबध जोडत या संस्थेचा एवढ्या वर्षात चांगलाच विकास झाला आहे.B.Gokhale/V.Sahajrao/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधान उद्या बंगळुरु येथील कृषी विज्ञान विद्यापीठात 107व्या भारतीय विज्ञान काँग्रेसचे उद्घाटन करणार
नवी दिल्ली, 2 जानेवारी 2020
पंतप्रधान नरेंद्र मोदी शुक्रवार दिनांक 3 जानेवारी 2020 रोजी बंगळुरु इथल्या कृषी विज्ञान विद्यापीठात 107व्या भारतीय विज्ञान काँग्रेसचे उद्घाटन करतील. यावेळी ते उद्घाटनपर भाषण देतील, तसेच I-STEM पोर्टलचे उद्घाटन करतील. कर्नाटकचे मुख्यमंत्री बी.एस.येदियुरप्पा, केंद्रीय मंत्री डॉ. हर्षवर्धन यांच्यासह अनेक मान्यवर यावेळी उपस्थित राहणार आहेत.
यंदाच्या भारतीय विज्ञान काँग्रेसची संकल्पना आहे, ‘विज्ञान आणि तंत्रज्ञान: ग्रामीण विकास’. नोबेल पारितोषिक विजेते, विविध संस्थांमधील वैज्ञानिक, विचारवंत, शिक्षणतज्ज्ञ, संशोधक, धोरणकर्ते, विद्यार्थी आणि प्रतिनिधी यांच्यासह 15 हजारहून अधिक लोकांचा सहभाग या कार्यक्रमात अपेक्षित आहे. या कार्यक्रमाबाबत अधिक माहिती “ISC 2020 UASB” या मोबाईल ॲपवर मिळू शकेल. हे ॲप गुगल प्ले-स्टोरवर https://play.google.com/store/apps/details?id=com.indiansciencecongress&hl=en_IN उपलब्ध आहे.
M.Chopade/S.Kane/D.Rane
(Visitor Counter : 155
पंतप्रधान कार्यालय
गोव्याच्या मुख्यमंत्र्यांनी घेतली पंतप्रधानांची भेट
नवी दिल्ली, 29 एप्रिल 2022
गोव्याचे मुख्यमंत्री डॉ. प्रमोद सावंत यांनी आज नवी दिल्लीत पंतप्रधान नरेंद्र मोदी यांची भेट घेतली.
पंतप्रधान कार्यालयाने ट्विट मध्ये म्हटले आहे:
"गोव्याचे मुख्यमंत्री डॉ. प्रमोद सावंत यांनी पंतप्रधान नरेंद्र मोदी यांची भेट घेतली.S.Kane/S.Patgaonkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधान 11 डिसेंबर रोजी उत्तर प्रदेशमधील बलरामपूरला भेट देणार आणि शरयू बंधारा राष्ट्रीय प्रकल्पाचे उद्घाटन करणार
सुमारे चार दशकांपासून प्रलंबित असलेला हा प्रकल्प चार वर्षांत पूर्ण झाला
राष्ट्रीय महत्त्वाच्या दीर्घकाळ प्रलंबित प्रकल्पांना प्राधान्य देण्याची पंतप्रधानांची दूरदृष्टी आणि शेतकरी कल्याण आणि सक्षमीकरणाप्रति त्यांची वचनबद्धता यामुळे प्रकल्प पूर्ण झाला
या प्रकल्पामुळे पूर्व उत्तर प्रदेशातील 14 लाख हेक्टरपेक्षा जास्त जमिनीच्या सिंचनासाठी खात्रीशीर पाणी मिळेल आणि 6200 हून अधिक गावांतील सुमारे 29 लाख शेतकऱ्यांना याचा फायदा होईल.
शेतकरी आता या प्रदेशातील कृषी क्षमता वाढवू शकतील
या प्रकल्पात घाघरा, शरयू, राप्ती, बाणगंगा आणि रोहिणी या पाच नद्यांच्या आंतरजोडणीचाही समावेश आहे
पंतप्रधान नरेंद्र मोदी 11 डिसेंबर रोजी दुपारी 1 वाजता उत्तर प्रदेशातील बलरामपूरला भेट देतील आणि शरयू बंधारा राष्ट्रीय प्रकल्पाचे उद्घाटन करतील.
प्रकल्पाचे काम 1978 मध्ये सुरू झाले, परंतु अर्थसंकल्पीय सहाय्य , आंतरविभागीय समन्वय आणि पुरेशा देखरेखीच्या अभावी त्याला विलंब झाला आणि सुमारे चार दशके उलटूनही ते पूर्ण झाले नाही. शेतकरी कल्याण आणि सक्षमीकरणाप्रति पंतप्रधानांची दूरदृष्टी आणि राष्ट्रीय महत्त्वाच्या दीर्घकाळ प्रलंबित प्रकल्पांना प्राधान्य देण्याच्या त्यांच्या वचनबद्धतेमुळे या प्रकल्पावर अधिक लक्ष दिले गेले. परिणामी, 2016 मध्ये, हा प्रकल्प कालबद्ध पद्धतीने पूर्ण करण्याच्या उद्दिष्टासह प्रधानमंत्री कृषी सिंचन योजनेंतर्गत आणण्यात आला. या प्रयत्नादरम्यान , नवीन भूसंपादनासाठी , नवीन कालवे बांधण्यासाठी आणि प्रकल्पातील महत्त्वाची तफावत भरून काढण्यासाठी तसेच पूर्वीच्या भूसंपादनाशी संबंधित प्रलंबित खटल्यांचे निराकरण करण्यासाठी नाविन्यपूर्ण उपाय शोधण्यात आले. प्रकल्पावर नव्याने लक्ष केंद्रित केल्यामुळे हा प्रकल्प केवळ चार वर्षांत पूर्ण करण्यात आला आहे.
शरयू बंधारा राष्ट्रीय प्रकल्प एकूण 9800 कोटी रुपयांपेक्षा अधिक खर्च करून बांधण्यात आला आहे., त्यापैकी 4600 कोटी रुपयांहून अधिक तरतूद गेल्या चार वर्षांत करण्यात आली. घाघरा, शरयू , राप्ती, बाणगंगा आणि रोहिणी या पाच नद्यांच्या आंतरजोडणीचाही या प्रकल्पात समावेश आहे, यामुळे प्रदेशातील जलस्रोतांचा योग्य वापर होईल.
या प्रकल्पामुळे 14 लाख हेक्टरपेक्षा जास्त जमिनीच्या सिंचनासाठी खात्रीशीर पाणी उपलब्ध होईल आणि 6200 हून अधिक गावांतील सुमारे 29 लाख शेतकऱ्यांना फायदा होईल. बहराइच, श्रवस्ती, बलरामपूर, गोंडा, सिद्धार्थनगर, बस्ती, संत कबीर नगर, गोरखपूर आणि महाराजगंज या पूर्व उत्तर प्रदेशातील नऊ जिल्ह्यांना याचा फायदा होईल. प्रकल्पातील अवास्तव दिरंगाईचा सर्वाधिक फटका बसलेल्या या भागातील शेतकऱ्यांना आता उन्नत सिंचन क्षमतेचा मोठा फायदा होणार आहे. ते आता मोठ्या प्रमाणावर पिके घेऊ शकतील आणि प्रदेशातील कृषी क्षमता वाढवू शकतील.
रस्ते वाहतूक आणि महामार्ग मंत्रालय
आगामी दोन वर्षांमध्ये रस्ते बांधकामासाठी 15 लाख कोटी खर्च करण्याचे गडकरी यांचे लक्ष्य
‘ऑटो स्क्रॅपिंग’ धोरणाला त्वरित अंतिम स्वरूप देण्याचे मंत्र्यांचे अधिका-यांना निर्देश
नवी दिल्ली, 7 मे 2020
कोविड-19 महामारीचा स्वयंचलित वाहन उद्योगावर काय परिणाम होवू शकतो, यासंदर्भात ‘एसआयएएम’ संस्थेच्या सदस्यांबरोबर केंद्रीय रस्ते वाहतूक आणि महामार्ग तसेच एमएसएमई मंत्री नितीन गडकरी यांनी आज व्हिडिओ कॉन्फरन्सच्या माध्यमातून बैठक घेवून संवाद साधला. या बैठकीला राज्यमंत्री जनरल  व्ही. के. सिंग, ‘आरटीएच’चे सचिव गिरीधर अरमाने आणि एमआरटीएचचे वरिष्ठ अधिकारी उपस्थित होते.
कोविड-19 महामारीमुळे या उद्योगासमोर अनेक आव्हाने निर्माण झाली आहेत. या समस्या सोडवण्यासाठी काय करता येईल आणि या क्षेत्राला चालना देण्यासाठी सरकारकडून कोणत्या स्वरूपामध्ये पाठिंबा मिळू शकतो, याविषयी सर्वांनी मते व्यक्त केली.
कोणत्याही व्यवसायामध्ये चढ-उतार येणे ही सामान्य बाब आहे, असं सांगून गडकरी यांनी उद्योग चालवण्यासाठी तरलता आणण्यावर सर्वांनी लक्ष केंद्रीत करण्याचा सल्ला दिला. विकासकामे करताना, सध्याचा संकटाचा काळ लक्षात घेवून योजनांची आखणी करण्याची गरज आहे. जागतिक बाजारपेठेतल्या स्पर्धेचा विचार करून उद्योजकांनी नवसंकल्पना, तंत्रज्ञान आणि संशोधन कौशल्य यांच्यावर अधिक भर देण्याची आवश्यकता आहे. आगामी दोन वर्षांमध्ये देशभरात 15 लाख कोटी रुपयांचे रस्त्यांच्या बांधणीसाठी खर्च करण्याचे लक्ष्य आपल्या सरकारने निश्चित केले आहे. आपल्या मंत्रालयाच्यावतीने सर्व लवादाची प्रकरणे निकालात काढण्यासाठी जास्त काम केले जात असल्याचे त्यांनी यावेळी सांगितलं.
या बैठकीत उपस्थित सर्व प्रतिनिधींच्या प्रश्नांना गडकरी यांनी उत्तरे दिली आणि सरकारच्यावतीने सर्वतोपरी मदत दिली जाईल, अशी ग्वाही दिली. व्यावसायिकांचे प्रश्न सोडवितांना, जर काही अडचण येत असेल, तर त्या त्या संबंधित विभागाशी योग्य स्तरावर संपर्क साधून प्रश्न निकालात काढण्यात येईल, असंही गडकरी यांनी यावेळी सांगितले.
स्वयंचलित वाहनांच्या उद्योगासाठी वरदान ठरू शकणा-या ‘ऑटो स्क्रपिंग’ धोरणाला लवकरात लवकर अंतिम स्वरूप देण्याचे निर्देश आपल्या मंत्रालयातल्या अधिकारी वर्गाला देण्यात आले आहेत. या धोरणामुळे खर्चात मोठ्या प्रमाणावर बचत होवू शकणार आहे; असं ते म्हणाले. तसेच स्वयंचलित वाहन निर्मिती क्षेत्रामध्ये तरलता वाढवण्यासाठी परकीय भांडवल आणि स्वस्त पतहमीचा विचार करण्याचा सल्लाही गडकरी यांनी यावेळी दिला.
बीएस4 वाहनांच्या प्रश्नावर नितीन गडकरी म्हणाले, सरकारला सर्वोच्च न्यायालयाने दिलेल्या आदेशाचा पालन करणे बंधनकारक आहे. तथापि, या प्रकरणाची नव्याने तपासणी करण्यात येईल. इतर नियमांच्या शिथिलीकरणाबाबत गडकरी म्हणाले, ज्या उद्योगांना मुदतवाढ देणं आवश्यक आहे, त्यांनख ती देण्याचा प्रयत्न करण्यात येईल.B.Gokhale/S.Bedekar/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 157
पंतप्रधान कार्यालय
पंतप्रधान नरेंद्र मोदी यांचा इस्रायलच्या पंतप्रधानांशी दूरध्वनीद्वारे संवाद
नवी दिल्ली, 3 एप्रिल 2020
पंतप्रधान नरेंद्र मोदी यांनी आज इस्रायलचे पंतप्रधान बेन्जामिन नेतन्याहू यांच्याशी दूरध्वनीद्वारे संवाद साधला.
सध्या सुरु असलेल्या कोविड महामारीबाबत आणि या आरोग्य संकटाला सामोरे जाण्यासाठी आपल्या देशाची रणनीती याविषयी दोन्ही नेत्यांनी चर्चा केली.
औषध पुरवठ्याची उपलब्धता वाढवणे, उच्च तंत्रज्ञानाचा कल्पक वापर यासह, या महामारीवर मात करण्यासाठी, भारत आणि इस्रायल यांच्यात संभाव्य सहयोगाच्या शक्यतांचा विचार यावेळी झाला. यासंदर्भात परस्परात ताळमेळ राखण्याच्या दृष्टीने परस्पर संवादावर लक्ष केंद्रित करण्याला या नेत्यांनी सहमती दर्शवली.
कोविड-19 महामारी म्हणजे आधुनिक इतिहासाला नवे वळण देणारी महत्वाची घटना असून,संपूर्ण मानव जगताच्या कल्याणासाठी नवी जागतिक संकल्पना निर्माण करण्याची संधी यामुळे प्राप्त होत आहे, या पंतप्रधान नरेंद्र मोदी यांच्या दृष्टीकोनाशी नेत्यनाहू यांनी सहमती दर्शवली.
R.Tidke/N.Chitale/P.Malandkar
(
निती आयोग
आशिया आणि आफ्रिकेत भरड धान्यांचे सार्वत्रिकीकरण करण्यासाठी नीती आयोग आणि जागतिक अन्न कार्यक्रम संयुक्तपणे एकत्रित उपक्रम राबवणार
नवी दिल्ली, 18 जुलै 2022
आशिया आणि आफ्रिकेमध्ये भरड धान्य या विषयी जागरुकता निर्माण करण्यासाठी निती आयोग आणि वर्ल्ड फुड प्रोग्रॅम , इंडिया अर्थात जागतिक अन्न कार्यक्रम संयुक्तपणे "प्रतिचित्रण आणि चांगल्या पद्धतींचे आदानप्रदान"  हा उपक्रम उद्द्या 19 जुलै 2022 रोजी आयोजित करणार आहे.
भारतात आणि परदेशात भरड धान्यांचं उत्पादन आणि वापर यात वाढ व्हावी यासाठी नीती आयोग आणि डब्ल्यू एफ पी जगभरातील या संदर्भातील चांगल्या पद्धतींचा संकलन असलेला संग्रह तयार करत आहेत.
या कार्यक्रमाचे उद्घाटन नीती आयोगाचे उपाध्यक्ष सुमन बेरी यांच्या हस्ते होणार आहे.त्यांच्याबरोबर सदस्य,प्रोफेसर रमेशचंद आणि सल्लागार डॉक्टर नीलम पटेल, वर्ल्ड फुड प्रोग्रॅम चे प्रतिनिधी आणि भारतातील संचालक बिशो प्रांजूली, नॅशनल रेनफेड एरिया ऑथॉरिटी चे सीईओ डॉक्टर अशोक दलवाई आणि कृषी मंत्रालयाचे सहसचिव शूभा ठाकूर यावेळी उपस्थित असतील.
आयसीएआर अर्थात भारतीय कृषी संशोधन केंद्र चे प्रतिनिधी, केंद्रीय आणि राज्य सरकारचे विभाग, कृषी विज्ञान केंद्र, संबंधित उद्योग, केंद्रीय आणि राज्य कृषी विद्यापीठे,फूड प्रोसेसिंग ऑर्गनायझेशन अर्थात कृषी उत्पादक संघटना  गैर सरकारी संघटना  स्टार्ट अप्स, शैक्षणिक आणि संशोधन संस्था आणि इंटरनॅशनल क्रॉप्स रिसर्च इन्स्टिट्यूट फोर सेमी अरिड टॉपिक्स म्हणजेच शुष्क प्रदेशातील पीकांसाठीचे आंतरराष्ट्रीय पीक आणि संशोधन संस्था, फूड एग्रीकल्चर ऑर्गनायझेशन म्हणजेच अन्न आणि कृषी संघटना, सिंचन आणि जलनिस्सरण राष्ट्रीय आयोग,आदि या कार्यक्रमाला उपस्थित राहणार आहेत.
You can watch it here: https://youtu.be/31VHDK2bw6AJaydevi PS/V.Yadav/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 141